作者:李彌遜
標題:三段子・寶鼎現
內容:層林煙霽，巨壁天半，鴻飛無路。雲斷處、兩山之間，十萬琅玕環翠羽。轉秀谷、枕蘋花汀漵。短柳疏籬向暮。看臥壟牛歸，橫舟人去，平蕪鷗鷺。並遊不見鞭鸞侶。只僧前、松子隨步。回徑險、凌風遐想，小憩清泉敧茂樹。正筍蕨、過如蘇新雨。磯下游魚可數。縱窈窕、雲關長啟，寂寂誰爭子所。世上丹轂朱纓，春夢覺、南柯何許。況榮枯無定，中有歡離愁聚。盡笑我、詫盤中趣。為續昌黎賦。會有人，秣馬膏車，相屬一尊清醑。